paragraph_text: Za skidanje oruba i oblikovanje koničnih sjedišta služi konično upuštalo s vršnim kutom od 60 do 120˚. Kut od 60˚ uzima se za skidanje oruba, kut od 75˚ za poluokrugle zakovične glavice i poluupuštene zakovice, a 90˚ i 120˚ za upuštanje glavica vijaka i zakovica. Za obradu ventilnih sjedišta služi alat s prednjim cilindričnim dijelom kao vodilicom i s graničnikom. Za upuštanje glavica vijaka i slično često služi oblik vratnog upuštala. Za veće promjere izrađuju se strojna nasadna upuštala koja se od nasadnih razvrtala razlikuju po tome što imaju manji broj grubih zubaca.